Napirend előtt: **2.** szám

**E L Ő T E R J E S Z T É S**

***a Képviselő-testület 2013. december 17-i rendes ülésére***

**Tárgy:** Beszámoló a Képviselő-testület lejárt határidejű határozatainak végrehajtásáról

Készítette: …………………………….

 dr. Murai Renáta

 Jegyzői Titkárság vezetője

Egyeztetve: …………………………….

 Dankó Virág

 Alpolgármester

Látta: …………………………………

 dr. Szalai Tibor

 Jegyző

A napirend zárt ülésen történő

 tárgyalást nem igényel.

**Tisztelt Képviselő-testület!**

A Képviselő-testület lejárt határidejű határozatainak végrehajtásáról - a feladatok elvégzésére kijelölt személyek jelentése alapján - az SZMSZ 14. § (1) bekezdése szerint az alábbiakban számolok be.

Budapest Főváros II. ker. Önkormányzat
251/2011. (VI. 30.) képviselő-testületi határozata

A Képviselő-testület

úgy dönt, hogy Budapest Főváros II. Kerületi Önkormányzat a lakásbérleti szerződés megkötésétől **2014. június 30.** napjáig tartó határozott időre **bérbe adja** **Molnár Etel** **részére** a Budapest, II. kerület 13438/0/A/22 helyrajzi szám alatt nyilvántartott, Budapest, II. **Török u. 8. I. 5.** szám alatti két szobás társbérleti lakrészt.

A lakásbérleti szerződés megkötésére az alábbi **feltételek teljesítése esetén** kerülhet sor:

a.) Molnár Etel (kijelölt gondnoka útján) a lakásra a bérleti szerződés megkötéséig fennálló lakásdíj hátralékát és annak késedelmi kamatait a BUDÉP Budai Épületfenntartó Kft. felé 2012. augusztus 31. napjáig, 12 havi részletben, minden hónap 15. napjáig előre esedékesen kiegyenlíti, és

b.) a 2011. július 1. napjától havonta esedékes használati díjat és a lakás használatával együtt járó, a bérbeadó által a lakás használata keretében nyújtott szolgáltatások díját esedékességkor megfizeti.

Egy részlet elmulasztása esetén a részletfizetési kedvezmény megszűnik, és az egész tartozás esedékessé válik.

Molnár Etel a bérleti szerződés megkötésekor három havi bérleti díjnak megfelelő óvadék megfizetésére köteles. A bérleti díj megállapítása az Önkormányzat tulajdonában álló lakások béréről szóló 51/1995.(XII.18.) rendelet 3/A. § és a 3/B. § (1) bekezdése alapján szociális alapon történik.

A Képviselő-testület továbbá úgy dönt, amennyiben Molnár Etel gondnoka a BUDÉP Kft-vel a részletfizetési megállapodást a képviselő-testületi határozat kézhezvételétől számított 30 napon belül nem köti meg, vagy a részletfizetéssel érintett díjtartozás nem teljesítés miatt esedékessé vált, vagy a folyó díjakat nem fizeti, az Önkormányzat nem köt vele bérleti szerződést, a képviselő–testületi határozat a bérleti szerződés megkötésére vonatkozó részében hatályát veszti, és a fenti körülmények bekövetkezésétől számított 90 napon belül az Önkormányzat peres eljárást kezdeményez Molnár Etellel szemben a lakás kiürítése és a díjhátralék, valamint járulékai megfizetése iránt.

**Felelős:** polgármester

**Határidő:** 2012. szeptember 30.

(19 képviselő van jelen, 19 igen, egyhangú )

**Végrehajtás:** Molnár Etel a képviselő-testületi határozatban foglalt feltételeket nem teljesítette, ezért a lakásbérleti szerződés megkötésére nem került sor. Molnár Etel gondnoka kérelmet nyújtott be az Önkormányzathoz a tartozás kiegyenlítésére megadott határidő meghosszabbítására. A kérelem elbírálása előtt Molnár Etel elhunyt. A lakásban jelenleg Molnár Etel gondnoka lakik, aki mint az elhunyt bérlő unokája kérte a lakás méltányosságból történő bérbe adását.

Kérem a végrehajtási határidőt 2014. június 30-ig meghosszabbítani.

**Budapest Főváros II. ker. Önkormányzat
389/2011. (XII. 20.) képviselő-testületi határozata**

A Képviselő-testület

úgy dönt, hogy a GTB 133/2007 (IV.18) és a GTB 397/2010. (XI.24.) határozatai alapján **hozzájárul** a Budapest Főváros II. Kerületi Önkormányzatnak a Bp., II. kerület Szemlőhegy u. 35. sz. alatti Társasházban fennálló 111/1000-d tulajdoni hányada arányában a Társasház 2010. október 1-i kérelméhez mellékelt ajándékozási szerződés javított változatához, amely alapján a közös tulajdonból 1 m2 területű (Hay Dávid tulajdonostársa eső) ingatlanrész kerül az Önkormányzat külön tulajdonába.

Az Önkormányzatot az ajándékozási szerződéssel kapcsolatban költség nem terhelheti, a Társasház és annak tulajdonostársai az okiratban foglaltakkal kapcsolatban semmiféle igényt az Önkormányzattal szemben nem terjeszthetnek elő és az okiratban foglaltakért, valamint azok ingatlan-nyilvántartási bejegyzéséért az Önkormányzat szavatosságot nem vállal.

A Képviselő-testület jelen határozatával felhatalmazza Dr. Láng Zsolt polgármestert arra, hogy jelen határozat mellékletét képező ajándékozási szerződést aláírja.

**Felelős:** polgármester

**Határidő:** 90 nap

(19 képviselő van jelen, 19 igen, egyhangú)





**Végrehajtás:**A határozatról a 2011. december 22. napján kelt levelünkben értesítettük a Társasház jogi képviselőjét, aki a levelet 2012. január 3. napján vette át. 2012. január 17. napján kelt és 2012. január 25. napján kézhez vett levelünkben tájékoztattuk a BUDÉP Kft-t a határozatról, egyben kértük a szerződések teljesedése érdekében a szükséges intézkedések megtételére. A BUDÉP Kft. iratanyagából fellelhető, hogy a Társasház 2012. február 21. napján közgyűlést tartott, ahol a Társasház hozzájárult a Kt. határozatnak megfelelően javított szerződések aláírásához. Hay Dávid tulajdonostárs időközben elhunyt, az öröklési bizonyítvány beszerzése és a szerződések aláírása folyamatban van.

Kérem a végrehajtási határidőt 2014. december 31-ig meghosszabbítani.

Budapest Főváros II. ker. Önkormányzat
34/2013. (II.28.) képviselő-testületi határozata

A Képviselő-testület

úgy dönt, hogy a Fény Utcai Piac Beruházó, Szervező és Üzemeltető Kft belátható jövőben indokolttá váló nagy felújítás finanszírozásához 2009. évtől tartalékolt, 2013. október 24-én felszabaduló 55 266 535  Ft összeget - legkésőbb 2014. november 30-ig - tartalékolja. A Képviselő-testület felhatalmazást ad a Költségvetési Bizottságnak, hogy a rendelkezésre álló összeget betétként elhelyezze.

A Képviselő-testület felkéri a Polgármestert, hogy az önkormányzat 2014. évi költségvetésének összeállításakor tegyen javaslatot a 2014-ben felszabaduló összeg felhasználásra.

**Felelős:** polgármester

**Határidő:** Tartalékképzésről és hasznosításról való döntés: 2013. október 30-tól

 legkésőbb november 15-ig

 Javaslat tétel: 2014. évi költségvetési rendelet összeállítása

(19 képviselő van jelen, 19 igen, egyhangú)

**Végrehajtás:** A Képviselő-testület felhatalmazása alapján a Költségvetési Bizottság 190/2013. (XI.29.) határozatával a 2013. október 24-én felszabadult 55 266 535 Ft pénzeszköz betétben történő elhelyezéséről döntött. Négy banktól bekért ajánlat alapján az FHB Bank Zrt ajánlatát fogadta el az alábbiak szerint:

|  |  |  |
| --- | --- | --- |
| Összeg Ft | Futamidő | Nettó hozam Ft |
| 55 266 535  | 2013.10.29. – 2014.11.28. | 2 291 604 |

A 2014. október 28-án felszabaduló 57 558 139 Ft tartalék további hasznosítására vonatkozó javaslatról a Képviselő-testület a 2014. évi költségvetési rendelet összeállításával egyidejűleg fog dönteni.

Kérem a határozat végrehajtásáról szóló beszámoló elfogadását.

Budapest Főváros II. ker. Önkormányzat
118/2013. (IV. 30.) képviselő-testületi határozata

A Képviselő-testület

úgy dönt, hogy a Budapest Főváros II. Kerületi Önkormányzat **nem adja bérbe** a 13303/0/A/1 hrsz. alatt nyilvántartásba vett, természetben a Budapest II. kerület Buday L. u. 6. as. 1. szám alatt található 1 szoba, komfortos, 49 m2 alapterületű lakást Farkas Károly és Farkasné File Sarolta részére.

A Képviselő-testület továbbá úgy dönt, amennyiben Farkas Károly és Farkasné File Sarolta jelen határozatról szóló értesítés kézhezvételétől számított 30 napon belül nem adja a lakást kiürítve az Önkormányzat birtokába, és nem igazolja, hogy arra használati, valamint közüzemi díjtartozása nem áll fenn, peres eljárást kezdeményez velük szemben a lakás kiürítése, valamint használati díjhátralék és járulékai megfizetése iránt.

**Felelős:** polgármester

**Határidő:** 2014. október 31.

(19 képviselő van jelen, 19 igen, egyhangú)

**Végrehajtás:** A 2013. május 24. napján kelt levélben tájékoztattuk Farkas Károlyt és Farkasné File Saroltát a döntésről. Farkasné File Sarolta 2013. július 9. napján kiürítve birtokba adta a lakást és vállalta, hogy a használati díj tőke és késedelmi kamat díjhátralékot, valamint az esetleges közüzemi díjhátralékokat 8 napon belül rendezik, és ezt igazolják. Tekintettel arra, hogy a díjhátralékok rendezésére – többszöri telefonos megkeresés ellenére - nem került sor, 2013. október 9-én kelt levelében felszólítottuk Farkas Károlyt és Farkasné File Saroltát a tartozás megfizetésére. A felszólító levelet csak Farkas Károly vette át, de fizetést nem teljesítettek az Önkormányzat részére. Ennek megfelelően – a család szociális körülményeire tekintettel – ismételten felszólítjuk a volt használókat és a határidő eredménytelen eltelte esetén kezdeményezzük a fizetési meghagyás kibocsátását.

Kérem a végrehajtási határidőt 2014. december 31-ig meghosszabbítani.

**Budapest Főváros II. ker. Önkormányzat
301/2013.(X. 29.) képviselő-testületi határozata**

A Képviselő-testület

úgy dönt, hogy Ferencz Éva II. Kerületért Emlékéremmel kitüntetett színész és előadóművészt a kerület saját halottjává nyilvánítja. Felhatalmazza a polgármestert a szükséges intézkedések megtételére.

**Felelős:** polgármester

**Határidő**: azonnal

(17 képviselő van jelen, 17 igen, egyhangú)

**Végrehajtás:** Ferencz Éva búcsúztatóját követően, az azzal kapcsolatban felmerült költségek kifizetése az Önkormányzat részéről megtörtént.

Kérem a határozat végrehajtásáról szóló beszámoló elfogadását.

**Budapest Főváros II. ker. Önkormányzat
324/2013.(X.29.) képviselő-testületi határozata**

A Képviselő-testület

úgy dönt, hogy a Budapest Főváros II. Kerületi Önkormányzat tulajdonában álló, az ingatlan-nyilvántartásban a **Budapest II. kerület** **13075/0/A/14** hrsz-on felvett, természetben a **Budapest II. kerület** **Nyúl u. 5. III. em. 1.** szám alatt található, 3 szobás, 155 m2 alapterületű lakást **jelenleg nem értékesíti**.

**Felelős:** polgármester

**Határidő:** 30 nap

(17 képviselő van jelen, 17 igen, egyhangú)

**Végrehajtás:** A lakás bérlőjét a Képviselő-testület döntéséről 2013. november 4. napján kelt és 2013. november 13. napján átvett levél útján tájékoztattuk.

Kérem a határozat végrehajtásáról szóló beszámoló elfogadását.

**Budapest Főváros II. ker. Önkormányzat
329/2013.(X.29.) képviselő-testületi határozata**

A Képviselő-testület

a Makár Erzsébet 1024 Budapest, II. kerület Lövőház utca 17. szám, Fszt. 16-17-18. (hrsz.: 13213) alatti ingatlan ügyében 2013. szeptember 9-én kelt, XXIV-277/2013. végzéssel szemben benyújtott fellebbezéséről jelen határozat melléklete szerint dönt.

A Képviselő-testület felkéri a Polgármestert a szükséges intézkedések megtételére.

**Felelős:** Polgármester

**Határidő:** 2013. november 15.

(16 képviselő van jelen, 16 igen, egyhangú)

**Végrehajtás:** A Képviselő-testület döntéséről tájékoztattuk Makár Erzsébetet. A módosított határozatban a 2013. szeptember 1-én érkezett bejelentésben foglaltak tudomásul vételre kerültek,ésegyidejűleg felszólítottukaz ügyfelet**,** hogy tárgyiingatlant érintő rendeltetésváltoztatás bejelentését tegye meg. Az erre vonatkozó beadvány 2013. november 29-én érkezett. A településképi bejelentési eljárás folyamatban van.

Kérem a határozat végrehajtásáról szóló beszámoló elfogadását.

melléklet

Képviselő-testületi határozat száma: ……/2013. (............)

Ügyiratszám: XXIV-……./……/2013.

Tárgy: belső udvari homlokzatot érintő nem építési engedélyköteles változtatás és közterület felőli homlokzaton cégtábla valamint világító cégér elhelyezése ügyében felfüggesztés

**H A T Á R O Z A T**

Budapest Főváros II. Kerületi Önkormányzat Képviselő-testülete a 1024 Budapest, II. kerület Lövőház utca 17. Fszt. 16-17-18. (hrsz.: 13213) alatti ingatlant érintő - belső udvari homlokzatát érintő nem építési engedélyköteles változtatás és közterület felőli homlokzaton cégtábla valamint világító cégér elhelyezése ügyében indított eljárás felfüggesztésével szemben benyújtott fellebbezését megtárgyalta, és a Polgármester településképi bejelentési eljárásában hozott, 2013. szeptember 9-én kelt, **XXIV-277/2013.** felfüggesztő végzését az alábbiak szerint

**módosítja.**

A 2013. szeptember 1-én érkezett bejelentésben szereplő, Makár Erzsébet (címe: 1121 Budapest, Pinty utca 14.) Bejelentő által benyújtott kérelem és tervdokumentáció alapján a 1024 Budapest, II. kerület Lövőház utca 17. szám, Fszt. 16-17-18. (hrsz.: 13213) alatti ingatlan belső udvari homlokzatát érintő nem építési engedélyköteles változtatást és közterület felőli homlokzaton cégtábla valamint világító cégér elhelyezését, a benyújtott tervdokumentációban foglaltaknak megfelelően

**tudomásul veszem**

egyidejűleg

**felszólítom**

Makár Erzsébet (címe: 1121 Budapest, Pinty utca 14.) Bejelentőt, hogy a 1024 Budapest, II. kerület Lövőház utca 17. szám, Fszt. 16-17-18. (hrsz.: 13213) ingatlant érintő rendeltetésváltoztatás ügyében a Budapest Főváros II. Kerületi Önkormányzat Képviselő-testületének a településképi bejelentési eljárásról szóló 9/2013. (III. 29.) önkormányzati rendeletében (továbbiakba: R.) foglaltaknak megfelelően a rendeltetésváltoztatásról a bejelentését 2013. november 15-ig tegye meg.

Tájékoztatom, hogy a bejelentés elmulasztása *az épített környezet alakításáról és védelméről szóló* 1997. évi LXXVIII. törvény 30/D. § (4) bekezdésben, illetve a 29. § (6) bekezdésben foglaltak alapján településképi kötelezési eljárás megindítását, valamint a 29. § (7) bekezdésben meghatározott 50000 forintig terjedő pénzbírság kiszabását vonja maga után.

A településképi bejelentési eljárás költség és illetékmentes.

E határozat a közléssel jogerős, ellene további fellebbezésnek nincs helye, azonban jogszabálysértésre történő hivatkozással a bíróság általi felülvizsgálata kérhető.

A felülvizsgálat iránt e határozat közlését követő 30 napon belül a Fővárosi Bírósághoz címzett, de a Budapest II. kerületi Polgármesteri Hivatalnál (1024 Bp., Mechwart liget 1.)

3 példányban benyújtott keresettel lehet élni.

**I N D O K O L Á S**

A 1024 Budapest, II. kerület Lövőház utca 17. szám, Fszt. 16-17-18. (hrsz.: 13213) alatti ingatlan - belső udvari homlokzatát érintő nem építési engedélyköteles változtatás és közterület felőli homlokzaton cégtábla valamint világító cégér elhelyezése - ügyében hozott, 2013. szeptember 9-én kelt, XXIV-277/2013. végzéssel szemben benyújtott fellebbezést a Képviselő-testület a 2013. október 29.-én tartott ülésén megvizsgálta és megállapította, hogy a Polgármester településképi bejelentési eljárásban hozott felfüggesztő végzése megalapozott volt.

A döntés – eljárás felfüggesztése - 8 napon túl került kipostázásra, így Bejelentő azt nem fogadja el, ellene törvényes határidőn belül írásban fellebbezett.

A Bejelentő kifogása helytálló, a kipostázás valóban nem történt meg 8 napon belül, így a bejelentésében szereplő két tárgyban, ingatlant érintő belső udvari homlokzat nem építési engedélyköteles változtatása és közterület felőli homlokzaton cégtábla valamint világító cégér elhelyezése ügyében az igazolást megadottnak kell tekinteni az R. 2.§ (6) bekezdés szerint, az R. 2.§ (4) bekezdés szerinti időtartamra vonatkozóan, azaz végleges illetve 5 év, de legfeljebb az aktualitása időpontjáig.

A tervdokumentáció megvizsgálása során megállapítást nyert, hogy a változtatás településképi szempontból elfogadható lett volna, de a felfüggesztés is indokolt volt.

A hiánypótlás nem történt meg, így a rendeltetésváltoztatással összefüggésben továbbra sem áll a rendelkezésünkre a döntés meghozatalához szükséges információ.

A Bejelentő arra hivatkozik, hogy a rendeltetésváltoztatás 2013. március 20-án megtörtént, és akkor őt nem terhelte engedélyeztetési vagy bejelentési kötelezettség. Az állítása helytálló, a Budapest Főváros II. Kerületi Önkormányzat Képviselő-testületének 9/2013.(III.29.) önkormányzati rendelete a településképi bejelentési eljárásról 2013. március 31. napján lépett hatályba.

Ennek ellenére a rendeltetésváltoztatással kapcsolatos gépjármű elhelyezési kötelezettségnek 2013. március 20-án is meg kellett volna felelni, mivel arról az országos településrendezési és építési követelményekről szóló 253/1997. (XII. 20.) Korm. rendelet (OTÉK) 42.§ rendelkezik.

Amennyiben Bejelentő a rendeltetésváltoztatást úgy hajtotta végre, hogy az nem felelt meg a vonatkozó valamennyi jogszabálynak, úgy ellene építésrendészeti eljárás kezdeményezhető.

Az építésrendészeti eljárás kezdeményezése előtt, ismételten felszólítottam a Bejelentőt, hogy a rendeltetésváltoztatás vonatkozásában járjon el szabályszerűen, tegye meg bejelentését és igazolja, hogy az új rendeltetésnek megfelelő számú gépjármű elhelyezéséről gondoskodott.

Fentiek alapján a Képviselő-testület a rendelkező részben foglaltak szerint döntött.

A Képviselő-testület a döntését az alábbi jogszabályok alapján hozta meg:

A döntést az épített környezet alakításáról és védelméről szóló 1997. évi LXXVIII. tv. 6/A. § (2)-(3) bekezdései, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 23. - 24. §, valamint a településképi bejelentési eljárásról szóló 9/2013. (III. 29.) önk. rendelet alapján adtam ki.

A jogorvoslati lehetőséget és hatáskört a közigazgatási hatósági eljárás és szolgáltatás általános szabályairól szóló 2004. évi CXL. törvény 107.§ (1) bekezdése, 109. § (1) és (3) valamint az épített környezet alakításáról és védelméről szóló 1997. évi LXXVIII. tv. 30/D. § (3) bekezdése biztosítja.

Budapest, 2013. november „……”

 **Dr. Láng Zsolt**

 **Polgármester**

Erről értesül:

1. Makár Erzsébet (címe: 1121 Budapest, Pinty utca 14.)

2. Irattár

**H a t á r o z a t i j a v a s l a t**

A Képviselő-testület

34, 301, 324, 329**/2013.** határozatok végrehajtásáról szóló beszámolót elfogadja,

* a 251/2011. (VI.30.) határozat végrehajtási határidejét 2014. június 30-ig meghosszabbítja,
* a 389/2011. (XII.20.) határozat végrehajtási határidejét 2014. december 31-ig meghosszabbítja,
* a 118/2013. (IV.30.) határozat végrehajtási határidejét 2014. december 31-ig meghosszabbítja.

**Felelős:** Polgármester

**Határidő:** azonnal

*(A határozat elfogadása egyszerű többségű szavazati arányt igényel.)*

Budapest, 2013. december 10.

**Dr. Láng Zsolt**

 **Polgármester**